OCIPAMA 9
Ndamupi Epata Liove li Pondola Oku Kuata Esanju?
1. Momo lie oku tokekisa olohuela ci kuetele esilivilo koku kuata esanju vepata?
Olondaka viwa vi tunda ku Yehova Suku yesanju una o yongola okuti apata osi a kuata esanju. (1 Timoteo 1:11) Yehova eye usovoli wolohuela. Oku tokekisa olohuela ci kuete esilivilo momo ci ecelela oku kuata ocitumãlo cimue ca koka coku tekuila omãla. Akristão va sukila oku sumbila ovihandeleko viofeka viatiamẽla koku sonehisa olohuela.
Suku o tenda ndati olohuela? Eye o yongola okuti olohuela viulume lukãi vi kala otembo yosi. Akristão va sukila oku sumbila ovihandeleko viofeka viatiamẽla koku sonehisa olohuela. (Luka 2:1, 4, 5) Yehova o yongola okuti alume kuenda akãi vavo va likolela pokati. (Va Heveru 13:4) Eye o suvuka oku linyãla. (Malakiya 2:16) Pole, ecelela okuti Akristão va linyala loku kuela onjanja yavali nda umue pokati kavo wa linga ukahonga.
2. Ulume lukãi va sukila oku li tata ndati pokati?
Yehova wa lulika ulume lukãi oco va likuatise pokati. (Efetikilo 2:18) Ulume omo okuti eye utue wepata, o sukila oku tekula vakuanjo yaye kuenda oku va longisa ovina viatiamẽla ku Suku. Eye o sukila oku likolisilako oku lekisa ocisola kukãi waye. Ulume lukãi va sukila oku lisola kuenda oku lisumbila pokati. Omo okuti, alume kuenda akãi vosi yavo ka va lipuile, va sukila oku lilongisa oku li ecela pokati oco va kuate esanju volohuela.
3. Anga hẽ citava oku siapo ohueli yove nda ku kuete esanju volohuela?
Nda ove kumue lohueli yove vu kuete ovitangi volohuela viene, vu sukila oku likolisiliko oku likuatela ocisola pokati. (1 Va Korindo 13:4, 5) Ondaka ya Suku ka yi longisa okuti oku tepa olohuela, oyo onjila yoku potolola ovitangi.
4. Ene amãla, nye Suku a yongola kokuene?
Yehova o yongola okuti vu kuata esanju. Eye eca kokuene alungulo a ku kuatisi oku kuata esanju komuenyo. Handi vali, o yongolavo okuti vu kuatisiwa lolondunge violonjali viene kuenda ulandu womuenyo wavo. (Va Kolosai 3:20) Yehova o yongola okuti vu kuata esanju li tunda koku linga ovina vi sanjuisa Ululiki wene kuenda Omõlaye.
5. Ene alonjali, nye vu sukila oku linga oco omãla vene va kuate esanju?
Vu sukila oku likolisilako oku sanda okulia, onjo, kuenda uwalo wavo. (1 Timoteo 5:8) Pole, oco omãla vove va kuate esanju liocili, o sukila oku va longisa oku sola Suku kuenda oku va longisa ovina viatiamẽla kokuaye. (Va Efeso 6:4) Ongangu yene yoku lekisa ocisola ku Suku, yi pondola oku vetiya omãla vene oku ci linga lutima wosi. Nda wa eci kokuavo elongiso li tunda Vondaka ya Suku, va ka kuata ovisimĩlo via sunguluka.
Omãla va pondolavo oku kuatisiwa calua nda wa va kolisi loku va pandiya. Ovo va sukilavo elungulo kuenda epindiso. Epindiso liaco, li va teyuila kovituwa vĩvi vi pondola oku nyõla esanju liavo. (Olosapo 22:15) Pole, epindiso ka citava okuti li eciwa lungangala ale lonyeño.
Olombangi Via Yehova via siata oku sandeka alivulu alua a sonehiwa locimãho coku kuatisa olonjali kuenda omãla. Olonumbi vi sangiwa valivulu aco via tunda Vembimbiliya.
LILONGISA OVINA VIKUAVO
Ndomo Epata li Kuata Esanju
Yesu wa eca ongangu yiwa kalume, kakãi, kolonjali, kuenda komãla. Nye tu li longisa kokuaye?
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn